Gandia finalitza la neteja de les 2.000 tones de residus que va abocar la DANA a la platja Nord
17 febrer 2025

## Gandia finalitza la neteja de les 2.000 tones de residus que va abocar la DANA a la platja Nord17 febrer 2025Última actualització: 17 febrer 2025

![](../gestion/img/a3cadf83f7bc403e40a7ee4a91965800772d178bb95d3a3d653faa276be36feb.jpg)  
  

La platja Nord de Gandia ja està totalment preparada per a iniciar la temporada de Falles i Setmana Santa després de finalitzar el dispositiu que ha permés la retirada de prop de 2.000 tones de residus que la mar va arrossegar fins a l’arena a causa de la DANA.

Així ho ha comprovat l’alcalde de Gandia, **José Manuel Prieto**, en una visita que ha realitzat a la platja Nord, on ha estat acompanyat per la regidora de Medi Ambient, **Alícia Izquierdo**; l’edil de Serveis Bàsics, **Jesús Naveiro**; la responsable de Turisme, **Balbina Sendra**; i el president de la Junta de Districte del Grau, Marenys i Venècia, **Miguel Àngel Picornell**.

Els treballs, que es van iniciar el passat mes de desembre una vegada obtinguts tots els permisos i autoritzacions necessàries, s’han dut a terme durant aproximadament un mes i mig. Operaris i nou vehicles pesants han sigut els encarregats de retirar tots els residus depositats en l’arena.

“_Hem posat punt final en aquesta platja als abocaments que va generar la DANA. Ha sigut una intervenció complexa perquè al mateix temps que retiràvem les canyes, calia evitar que es perdera arena_”, ha afirmat l’alcalde, qui ha explicat que, una vegada finalitzada la zona de la platja Nord, els treballs s’iniciaran a les de Venècia, Marenys de Rafalcaid i Auir, on es calcula que actualment hi ha 3.000 tones de residus.

Pel que fa al cost de la intervenció, l’alcalde ha informat que ascendeix a 300.000 euros i ha declarat que “_encara que entenem que la DANA ha provocat molts costos, hem patit un dels seus efectes col·laterals i, per això, ens hem posat en contacte amb les administracions superiors, tant la Diputació com la Delegació del Govern, perquè siguen elles les que sufraguen aquesta retirada i les altres que iniciarem en breu_”.

“_En el seu moment vam decidir anticipar-nos a l’hora de netejar les platges. Això ens ha permés ser una de les primeres que va iniciar els treballs i de les que primer els ha finalitzat per a tindre l’arena en les millors condicions_”.

D’altra banda, Prieto ha incidit en la rapidesa amb què s’han realitzat els treballs perquè “_la platja està oberta tot l’any i no volíem perdre temps. El pròxim 15 de març la platja ja tindrà els serveis d’arena en marxa i retirar els residus era una actuació més que necessària_”.

Finalment, Izquierdo ha posat en valor la tasca del departament de Serveis Bàsics i ha recordat que els ecosistemes fluvials del Túria i el Xúquer van ser els que van provocar l’abocament de les canyes. L’edil ha destacat que el procés de neteja es va iniciar des del costat nord de la platja respectant els criteris tècnics, ja que els corrents marítims es desplacen de nord a sud.

“_Al principi ens van preocupar altres materials i abocaments que es van depositar en l’arena i que van ser retirats el més ràpid possible per a evitar qualsevol tipus de contaminació”. “Ara mateix, totes les anàlisis realitzades de la qualitat de l’aigua ens indiquen que la platja està en perfectes condicions_”.

[Twittear](https://twitter.com/share)